CELEX: 32017R0040
Language: ro
Date: 2016-11-03 00:00:00
Title: Regulamentul delegat (UE) 2017/40 al Comisiei din 3 noiembrie 2016 de completare a Regulamentului (UE) nr. 1308/2013 al Parlamentului European și al Consiliului în ceea ce privește ajutoarele din partea Uniunii pentru furnizarea de fructe și legume, de banane și de lapte în instituțiile de învățământ și de modificare a Regulamentului delegat (UE) nr. 907/2014 al Comisiei

10.1.2017   
            
            
               RO
            
            
               Jurnalul Oficial al Uniunii Europene
            
            
               L 5/11
            
         REGULAMENTUL DELEGAT (UE) 2017/40 AL COMISIEI
   din 3 noiembrie 2016
   de completare a Regulamentului (UE) nr. 1308/2013 al Parlamentului European și al Consiliului în ceea ce privește ajutoarele din partea Uniunii pentru furnizarea de fructe și legume, de banane și de lapte în instituțiile de învățământ și de modificare a Regulamentului delegat (UE) nr. 907/2014 al Comisiei
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 24 și articolul 223 alineatul (2),
   având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (2), în special articolul 64 alineatul (6) litera (a) și articolul 106 alineatul (5),
   întrucât:
   
               (1)
            
            
               Partea II titlul I capitolul II secțiunea I din Regulamentul (UE) nr. 1308/2013 prevede două scheme de ajutoare menite a îmbunătăți distribuirea de produse agricole copiilor din instituțiile de învățământ. Prima schemă vizează furnizarea de fructe și legume, de fructe și legume prelucrate și de produse pe bază de banane (Programul de încurajare a consumului de fructe și legume în școli), iar a doua vizează furnizarea de lapte și produse lactate (Programul de distribuire a laptelui în școli). Schemele respective sunt înlocuite de o singură schemă introdusă prin Regulamentul (UE) 2016/791 al Parlamentului European și al Consiliului (3), cu efect începând din anul școlar 2017/2018. Această schemă unică oferă un nou cadru comun pentru ajutoarele din partea Uniunii pentru furnizarea de fructe și legume, de produse prelucrate din fructe și legume și de produse proaspete din sectorul bananelor („fructe și legume destinate școlilor”) și pentru furnizarea de lapte și produse lactate („lapte destinat școlilor”) copiilor din instituțiile de învățământ („programul pentru școli”). De asemenea, Regulamentul (UE) nr. 1308/2013, astfel cum a fost modificat de Regulamentul (UE) 2016/791, împuternicește Comisia să adopte acte delegate și de punere în aplicare. Pentru a se asigura buna funcționare a programului pentru școli în conformitate cu noul cadru juridic, anumite norme trebuie să fie adoptate prin intermediul unor astfel de acte. Actele respective ar trebui să înlocuiască Regulamentele delegate (UE) nr. 1047/2014 (4) și (UE) 2016/247 (5) ale Comisiei, Regulamentul de punere în aplicare (UE) 2016/248 al Comisiei (6) și Regulamentul (CE) nr. 657/2008 al Comisiei (7). Așadar, actele menționate ar trebui abrogate, dar ar trebui să se aplice în continuare până la încheierea actualului Program de încurajare a consumului de fructe și legume în școli și a actualului Program de distribuire a laptelui în școli.
            
         
               (2)
            
            
               În conformitate cu articolul 23 alineatul (8) din Regulamentul (UE) nr. 1308/2013, ca o condiție pentru participarea la programul pentru școli, statele membre trebuie să elaboreze o strategie la nivel național sau regional pentru implementarea programului pentru școli înaintea participării la acesta. O dată la șase ani trebuie elaborată o strategie nouă. În cazul în care decid să implementeze programul pentru școli la nivel regional, statele membre trebuie să elaboreze o strategie pentru fiecare regiune și să creeze un cadru de coordonare, conform propriilor dispoziții sau proceduri. Statele membre trebuie să instituie un punct de contact unic pentru schimbul de informații cu Comisia, pentru a facilita activitatea Comisiei de evaluare a strategiilor și de monitorizare și evaluare a punerii lor în aplicare în statul membru în cauză. De asemenea, este adecvat să se prevadă dispoziții care să stabilească termene-limită până la care trebuie transmise Comisiei strategia și eventualele modificări ulterioare ale acesteia.
            
         
               (3)
            
            
               Ar trebui stabilite condiții specifice pentru elaborarea și aplicarea măsurilor educative însoțitoare, în special în ceea ce privește necesitatea de a se acorda sprijin pentru distribuirea produselor. Ar trebui să se permită posibilitatea ca măsurile respective să implice, de asemenea, cadrele didactice și părinții, pentru o eficacitate sporită a măsurilor respective și, în general, a programului pentru școli.
            
         
               (4)
            
            
               Din motive de securitate juridică, este oportun să se specifice că sunt eligibile pentru ajutor din partea Uniunii costurile cu implementarea programului pentru școli.
            
         
               (5)
            
            
               În vederea bunei administrări, gestionări bugetare și supravegheri, ar trebui specificate condițiile de acordare a ajutoarelor, precum și condițiile în care se selectează și se aprobă solicitanții de ajutoare.
            
         
               (6)
            
            
               Ar trebui stabilite condiții specifice pentru suspendarea și retragerea aprobării și pentru sancțiunile administrative care urmează a fi impuse solicitanților care nu îndeplinesc obligațiile prevăzute în cadrul programului pentru școli.
            
         
               (7)
            
            
               Pentru a se evalua eficacitatea programului pentru școli și pentru a se permite examinarea inter pares și schimbul de bune practici, statele membre ar trebui să monitorizeze și să evalueze periodic implementarea programului și să trimită Comisiei rezultatele. În acest scop, ar trebui să se specifice natura și tipul informațiilor din rapoartele de monitorizare. În plus, nerespectarea de către statele membre a cerințelor referitoare la monitorizare și evaluare ar putea periclita evaluarea eficacității programului pentru școli și asigurarea privind gestionarea corectă a ajutoarelor din partea Uniunii. Așadar, ar trebui prevăzute dispoziții referitoare la o reducere cu efect descurajator a ajutoarelor care trebuie aplicată de Comisie dacă un stat membru prezintă cu întârziere raportul de evaluare.
            
         
               (8)
            
            
               În vederea unei monitorizări și a unei evaluări eficace a programului pentru școli, ar trebui să se specifice natura și tipul informațiilor care trebuie notificate Comisiei de către statele membre.
            
         
               (9)
            
            
               Pentru a se garanta că produsele distribuite în cadrul programului pentru școli îndeplinesc obiectivele legate de promovarea unor obiceiuri alimentare sănătoase și de obișnuirea copiilor cu gustul natural al produselor respective, este oportun să se specifice că nivelul maxim de adaos de zahăr în produsele menționate la articolul 23 alineatul (4) din Regulamentul (UE) nr. 1308/2013, în cazul cărora adăugarea de zahăr nu este necesară din punct de vedere tehnic pentru preparare sau producție, ar trebui să fie zero.
            
         
               (10)
            
            
               Pentru a se garanta că produsele distribuite în cadrul programului pentru școli îndeplinesc obiectivul de a promova obiceiurile alimentare sănătoase, este oportun să se specifice nivelul maxim de adaos de zahăr și/sau de miere în produsele enumerate în anexa V la Regulamentul (UE) nr. 1308/2013 pe care îl pot permite statele membre. Statele membre pot prevedea limite inferioare.
            
         
               (11)
            
            
               Ar trebui stabilite condiții specifice pentru a se asigura valoarea adăugată și vizibilitatea programului pentru școli al Uniunii atunci când produsele pentru care se primesc ajutoare din partea Uniunii în cadrul programului pentru școli sunt distribuite împreună cu mesele oferite în mod regulat în instituțiile de învățământ.
            
         
               (12)
            
            
               În conformitate cu articolul 23a alineatul (8) din Regulamentul (UE) nr. 1308/2013, statele membre trebuie să aducă la cunoștința publicului implicarea lor în programul pentru școli și faptul că acesta este subvenționat de Uniune. În acest scop, statele membre ar trebui să poată utiliza un afiș care să fie expus în instituțiile de învățământ participante. Afișul ar trebui să fie produs în conformitate cu anumite cerințe minime.
            
         
               (13)
            
            
               Capitolul V din Regulamentul delegat (UE) nr. 907/2014 al Comisiei (8) prevede norme referitoare la faptul generator al cursului de schimb aplicabil sumelor și plăților ajutoarelor din partea Uniunii. Așadar, este necesar să se includă norme în ceea ce privește ajutoarele legate de implementarea programului pentru școli. Prin urmare, Regulamentul delegat (UE) nr. 907/2014 ar trebui modificat în consecință,
            
         ADOPTĂ PREZENTUL REGULAMENT:
   CAPITOLUL I
   
      NORME GENERALE PRIVIND PROGRAMUL PENTRU ȘCOLI
   
   Articolul 1
   Domeniu de aplicare și definiții
   (1)   Prezentul regulament prevede dispoziții care completează Regulamentul (UE) nr. 1308/2013 în ceea ce privește acordarea de ajutoare din partea Uniunii pentru furnizarea și distribuirea de fructe și legume, de produse prelucrate din fructe și legume și de produse proaspete din sectorul bananelor („fructe și legume destinate școlilor”) și pentru furnizarea și distribuirea de lapte și produse lactate („lapte destinat școlilor”) copiilor din instituțiile de învățământ, pentru măsuri educative însoțitoare și pentru anumite costuri conexe din cadrul programului menționate la articolul 23 din regulamentul respectiv („programul pentru școli”).
   (2)   În scopul prezentului regulament, se aplică definiția anului școlar prevăzută la articolul 1 alineatul (2) din Regulamentul de punere în aplicare (UE) 2017/39 al Comisiei (9).
   Articolul 2
   Strategiile statelor membre
   (1)   Atunci când elaborează strategia prevăzută la articolul 23 alineatul (8) din Regulamentul (UE) nr. 1308/2013, statul membru poate alege nivelul administrativ la care dorește să pună în aplicare programul pentru școli. În cazul în care decide să implementeze programul pentru școli la nivel regional, statul membru trebuie să elaboreze o strategie pentru fiecare regiune și să creeze un cadru de coordonare care să însoțească strategiile respective la nivelul statului membru. Statul membru instituie un punct de contact unic pentru schimbul de informații cu Comisia.
   (2)   Dacă nu pune la dispoziție în mod gratuit produsele din cadrul programului pentru școli, statul membru explică în strategia sa măsurile pe care le-a luat pentru a se asigura că ajutoarele din partea Uniunii în cadrul programului pentru școli se reflectă în prețul la care sunt puse la dispoziție produsele respective.
   (3)   Statele membre care doresc să participe la programul pentru școli notifică Comisiei strategiile lor până la data de 30 aprilie ce precedă primul an școlar care face obiectul strategiei. Totuși, până la 1 august 2017, statele membre notifică Comisiei strategii care vizează perioada de șase ani care începe cu anul școlar 2017/2018.
   (4)   Statele membre își pot modifica strategiile. Statele membre notifică Comisiei strategiile modificate în termen de două luni de la modificare.
   Articolul 3
   Măsuri educative însoțitoare
   (1)   Măsurile educative însoțitoare menționate la articolul 23 alineatul (10) din Regulamentul (UE) nr. 1308/2013 sunt direct legate de obiectivele programului pentru școli.
   (2)   Măsurile educative însoțitoare sprijină distribuirea de fructe, legume și lapte în școli și, în cazul în care includ alte produse agricole decât cele menționate la articolul 23 alineatele (3), (4) și (5) din Regulamentul (UE) nr. 1308/2013, măsurile prevăd degustarea respectivelor produse.
   (3)   Măsurile educative însoțitoare pot implica, de asemenea, părinții și cadrele didactice.
   Articolul 4
   Costuri eligibile
   (1)   Următoarele costuri sunt eligibile pentru acordarea de ajutoare din partea Uniunii:
   
               (a)
            
            
               costurile produselor furnizate în cadrul programului pentru școli și distribuite copiilor din instituțiile de învățământ menționate la articolul 22 din Regulamentul (UE) nr. 1308/2013, costuri care pot include costurile de achiziționare, închiriere și achiziționare în leasing a echipamentelor utilizate pentru furnizarea și distribuirea produselor, în conformitate cu strategia statului membru;
            
         
               (b)
            
            
               costurile măsurilor educative însoțitoare, inclusiv:
               
                           (i)
                        
                        
                           costurile cu organizarea de sesiuni de degustare, cu crearea și întreținerea de grădini pedagogice, cu organizarea unor vizite la ferme și a unor activități similare care vizează restabilirea legăturii copiilor cu agricultura;
                        
                     
                           (ii)
                        
                        
                           costurile aferente măsurilor care vizează educarea copiilor în ceea ce privește agricultura, obiceiurile alimentare sănătoase, lanțurile alimentare locale, producția ecologică, producția sustenabilă și combaterea risipei de alimente;
                        
                     
         
               (c)
            
            
               costurile cu publicitatea referitoare la programul pentru școli, care trebuie să vizeze în mod direct informarea publicului larg cu privire la programul pentru școli, inclusiv:
               
                           (i)
                        
                        
                           costul afișului menționat la articolul 12 din prezentul regulament;
                        
                     
                           (ii)
                        
                        
                           costul campaniilor de informare prin mijloace de radiodifuziune și televiziune, comunicații electronice, ziare și alte mijloace de comunicare similare;
                        
                     
                           (iii)
                        
                        
                           costul sesiunilor de informare, al conferințelor, seminarelor și atelierelor dedicate informării publicului larg cu privire la programul pentru școli, precum și al evenimentelor similare;
                        
                     
                           (iv)
                        
                        
                           costul materialelor de informare și de promovare, precum scrisori, pliante, broșuri, obiecte promoționale și alte obiecte similare;
                        
                     
         
               (d)
            
            
               costurile aferente măsurilor care vizează crearea de rețele destinate schimburilor de experiențe și bune practici privind implementarea programului pentru școli;
            
         
               (e)
            
            
               costurile legate de obligația statelor membre de a monitoriza și de a evalua eficacitatea propriilor programe pentru școli;
            
         
               (f)
            
            
               costurile cu transportarea și distribuirea produselor furnizate în cadrul programului pentru școli, în măsura în care nu sunt acoperite la litera (a) din prezentul paragraf.
            
         (2)   Costurile menționate la alineatul (1) nu se finanțează în cadrul niciunui alt program al Uniunii și în temeiul niciunei alte scheme de ajutoare, măsuri sau operațiuni a Uniunii.
   (3)   Taxa pe valoarea adăugată (TVA) nu este eligibilă pentru ajutoare din partea Uniunii.
   (4)   Cheltuielile legate de costurile cu personalul nu sunt eligibile pentru ajutoare din partea Uniunii în cazul în care respectivele costuri cu personalul sunt finanțate din fonduri publice ale statului membru în cauză.
   Articolul 5
   Condiții generale pentru acordarea de ajutoare și pentru selectarea solicitanților de ajutoare
   (1)   Ajutoarele acordate unui stat membru în cadrul schemei pentru școli sunt distribuite solicitanților de ajutoare care au fost aprobați de autoritatea competentă a statului membru în conformitate cu articolul 6 și ale căror cereri se referă la implementarea uneia sau mai multora dintre următoarele:
   
               (a)
            
            
               furnizarea sau distribuirea de produse copiilor din instituțiile de învățământ din cadrul programului pentru școli;
            
         
               (b)
            
            
               măsuri educative însoțitoare;
            
         
               (c)
            
            
               acțiuni de monitorizare sau de evaluare;
            
         
               (d)
            
            
               publicitate.
            
         (2)   Statele membre selectează solicitanții de ajutoare din rândul următoarelor organisme:
   
               (a)
            
            
               instituții de învățământ;
            
         
               (b)
            
            
               autorități din domeniul învățământului;
            
         
               (c)
            
            
               furnizori și distribuitori de produse;
            
         
               (d)
            
            
               organizații care acționează în numele uneia sau mai multor instituții de învățământ sau autorități din domeniul învățământului care au fost instituite anume în scopul gestionării și desfășurării oricăreia dintre activitățile menționate la alineatul (1);
            
         
               (e)
            
            
               orice alt organism public sau privat care este implicat în gestionarea și desfășurarea oricăreia dintre activitățile menționate la alineatul (1).
            
         Articolul 6
   Condiții pentru aprobarea solicitanților de ajutoare
   (1)   Solicitanții de ajutoare trebuie să fie aprobați de autoritatea competentă din statul membru în care se află instituția de învățământ căreia îi sunt furnizate și/sau în care sunt distribuite produsele. Aprobarea este condiționată de următoarele angajamente scrise asumate de solicitanți:
   
               (a)
            
            
               să garanteze faptul că produsele finanțate de Uniune în cadrul programului pentru școli sunt puse la dispoziție în vederea consumului de către copiii din instituția sau instituțiile de învățământ pentru care vor solicita acordarea ajutoarelor;
            
         
               (b)
            
            
               să utilizeze ajutoarele alocate pentru măsuri educative însoțitoare, monitorizare, evaluare și publicitate, în conformitate cu obiectivele programului pentru școli;
            
         
               (c)
            
            
               să ramburseze orice ajutor plătit în mod nejustificat pentru cantitățile în cauză, dacă se constată că produsele nu au fost distribuite copiilor sau că nu sunt eligibile pentru acordarea de ajutoare din partea Uniunii;
            
         
               (d)
            
            
               să ramburseze orice ajutor plătit în mod nejustificat pentru măsuri educative însoțitoare și pentru măsuri de monitorizare, evaluare și publicitate, dacă se constată că măsurile sau activitățile respective nu au fost realizate în mod adecvat;
            
         
               (e)
            
            
               să pună la dispoziția autorității competente, la cerere, documente justificative;
            
         
               (f)
            
            
               să permită autorității competente să desfășoare eventualele controale necesare, în special verificarea înregistrărilor și inspecția fizică.
            
         În cazul în care cererile de ajutoare vizează activități care fac obiectul procedurilor de achiziții publice, statele membre pot considera că aprobarea este acordată atunci când angajamentele prevăzute la primul paragraf sunt incluse în condițiile de participare la procedurile de achiziții publice.
   (2)   În cazul cererilor de ajutoare care vizează doar furnizarea și/sau distribuirea de produse, nu se aplică alineatul (1) literele (b) și (d). Solicitanții își asumă un angajament suplimentar în scris, de a ține un registru cu denumirile și adresele instituțiilor de învățământ sau ale autorităților din domeniul învățământului care recepționează produsele solicitanților și un registru cu cantitățile produselor specifice vândute sau furnizate.
   (3)   În cazul cererilor de ajutoare care vizează doar măsuri educative însoțitoare, nu se aplică alineatul (1) literele (a) și (c). Autoritățile competente pot specifica eventuale angajamente suplimentare care trebuie asumate în scris de solicitanți, în special în ceea ce privește:
   
               (a)
            
            
               măsurile educative însoțitoare realizate în școli, în cazul în care școlile respective nu sunt solicitanți de ajutoare;
            
         
               (b)
            
            
               măsurile educative însoțitoare care includ distribuirea de produse.
            
         (4)   În cazul cererilor de ajutoare care vizează doar monitorizarea, evaluarea și publicitatea, nu se aplică alineatul (1) literele (a) și (c).
   (5)   Dacă criteriile și condițiile nu se modifică, statele membre pot considera valabile aprobările acordate în cadrul programului de încurajare a consumului de fructe și legume în școli în conformitate cu Regulamentul delegat (UE) 2016/247 și/sau în cadrul programului de distribuire a laptelui în școli în conformitate cu Regulamentul (CE) nr. 657/2008.
   Articolul 7
   Suspendarea și retragerea aprobării
   (1)   Dacă un solicitant de ajutoare aprobat nu respectă obligațiile prevăzute în cadrul programului pentru școli, autoritatea competentă suspendă aprobarea solicitantului pentru o perioadă cuprinsă între o lună și douăsprezece luni sau o retrage, în funcție de gravitatea încălcării și în conformitate cu principiul proporționalității.
   (2)   Suspendarea și retragerea nu se impun în cazurile menționate la articolul 64 alineatul (2) literele (a)-(d) din Regulamentul (UE) nr. 1306/2013 sau dacă neconformitatea a fost minoră.
   (3)   La cererea solicitantului și dacă motivele pentru retragere au fost remediate, autoritatea competentă poate reinstitui aprobarea solicitantului de ajutoare după o perioadă minimă de 12 luni de la data la care au fost remediate motivele pentru retragere.
   Articolul 8
   Sancțiuni administrative
   În cazul neîndeplinirii obligațiilor prevăzute în cadrul programului pentru școli, cu excepția celor menționate la articolul 64 alineatul (2) literele (a)-(d) din Regulamentul (UE) nr. 1306/2013, în plus față de recuperarea sumelor plătite în mod necuvenit, solicitantul plătește o sancțiune administrativă egală cu diferența dintre suma solicitată inițial și cea la care are dreptul.
   Articolul 9
   Monitorizare și evaluare
   (1)   Statele membre prevăd structurile și modalitățile adecvate pentru asigurarea unei monitorizări anuale a implementării programului pentru școli.
   (2)   Statele membre evaluează implementarea programului pentru școli pentru a determina eficacitatea sa în raport cu obiectivele sale.
   (3)   Rapoartele anuale de monitorizare ale statelor membre includ informații despre fondurile utilizate pentru furnizarea și distribuirea produselor din fiecare dintre grupurile enumerate la articolul 23 alineatele (3), (4) și (5) din Regulamentul (UE) nr. 1308/2013 și pentru măsurile educative însoțitoare, despre numărul instituțiilor de învățământ și al copiilor care au participat la programul pentru școli, despre dimensiunea medie a unei porții și prețul mediu al unei porții, despre frecvența livrării produselor, despre cantitățile de produse livrate, defalcate pe grupuri de produse, și, după caz, despre cantitățile de produse altele decât cele enumerate la articolul 23 alineatele (3), (4) și (5) din Regulamentul (UE) nr. 1308/2013 cuprinse în măsurile educative însoțitoare în conformitate cu articolul 23 alineatul (7) din regulamentul menționat, despre tipurile de măsuri de comunicare și măsuri însoțitoare implementate, precum și despre autoritățile și părțile interesate implicate în elaborarea și implementarea programului pentru școli.
   (4)   Rapoartele anuale de control ale statelor membre privind controalele desfășurate la fața locului și constatările aferente includ informații despre cuantumul ajutoarelor care a fost solicitat, care a fost plătit și care a făcut obiectul controalelor la fața locului, despre reducerea ajutoarelor în urma controalelor administrative, despre reducerea ajutoarelor din cauza depunerii întârziate a cererilor, despre cuantumul ajutoarelor recuperat în urma controalelor la fața locului și despre sancțiunile administrative aplicate.
   5.   În cazul în care un stat membru nu prezintă Comisiei un raport de evaluare care conține rezultatele evaluării prevăzute la alineatul (2) din prezentul articol în termenele-limită menționate la articolul 8 alineatul (2) din Regulamentul de punere în aplicare (UE) 2017/39, cuantumul următoarei alocări definitive se reduce după cum urmează:
   
               (a)
            
            
               cu 5 % dacă termenul-limită este depășit cu 1-30 de zile;
            
         
               (b)
            
            
               cu 10 % dacă termenul-limită este depășit cu 31-60 de zile.
            
         Dacă termenul-limită este depășit cu peste 60 de zile, cuantumul alocat definitiv se reduce cu 1 % pentru fiecare zi suplimentară, calculat pentru soldul restant.
   Articolul 10
   Nivelurile maxime ale ingredientelor adăugate
   (1)   Nivelul maxim de adaos de zahăr pe care îl pot permite statele membre în temeiul articolului 23 alineatul (6) al doilea paragraf din Regulamentul (UE) nr. 1308/2013 în produsele menționate la articolul 23 alineatul (4) din același regulament este zero.
   (2)   Nivelul maxim de adaos de zahăr și/sau miere pe care îl pot permite statele membre în temeiul articolului 23 alineatul (6) al doilea paragraf din Regulamentul (UE) nr. 1308/2013 în produsele enumerate în anexa V la Regulamentul (UE) nr. 1308/2013 este 7 %. În scopul prezentului alineat, zahăr înseamnă produsele încadrate la codurile NC 1701 și 1702. Zahărul adăugat fructelor este cuprins în nivelul maxim de adaos de zahăr de 7 %.
   (3)   Brânza poate conține ingrediente care nu provin din lapte în proporție de maximum 10 %.
   Articolul 11
   Distribuirea produselor împreună cu mesele oferite în mod regulat în școli
   În cazuri bine justificate în care consideră că acest lucru este mai eficace pentru îndeplinirea obiectivelor propriilor strategii, statele membre pot permite școlilor să distribuie împreună cu mesele oferite în mod regulat produsele pentru care se primesc ajutoare din partea Uniunii în cadrul programului pentru școli.
   În astfel de cazuri, statele membre se asigură că produsele respective:
   
               (a)
            
            
               nu sunt utilizare la prepararea meselor oferite în mod regulat în școli;
            
         
               (b)
            
            
               nu sunt utilizate pentru a înlocui produse care fac parte din mesele oferite în mod regulat în școli grație contribuției financiare a unor entități publice și/sau private;
            
         
               (c)
            
            
               rămân în permanență ușor de recunoscut ca parte a programului pentru școli, grație unor măsuri adecvate de comunicare și publicitate.
            
         Litera (b) nu se aplică în cazul în care instituțiile de învățământ distribuie mese regulate în mod gratuit.
   Articolul 12
   Publicitate
   În scopul articolului 23a alineatul (8) din Regulamentul (UE) nr. 1308/2013, statele membre pot utiliza un afiș care îndeplinește cerințele minime prevăzute în anexa la prezentul regulament și care să fie amplasat permanent într-un loc clar vizibil la intrarea principală a instituției de învățământ participante.
   CAPITOLUL II
   
      MODIFICĂRI, ABROGĂRI ȘI DISPOZIȚII FINALE
   
   Articolul 13
   Modificarea Regulamentului delegat (UE) nr. 907/2014
   În Regulamentul delegat (UE) nr. 907/2014, se introduce următorul articol:
   
      „Articolul 32a
      Cuantumuri și plăți ale ajutoarelor legate de implementarea programului pentru școli
      În ceea ce privește ajutoarele acordate pentru implementarea programului pentru școli prevăzut în partea II titlul I capitolul II secțiunea I din Regulamentul (UE) nr. 1308/2013, faptul generator al cursului de schimb este data de 1 ianuarie ce precedă anul școlar în cauză.”
   
   Articolul 14
   Abrogări
   Regulamentul (CE) nr. 657/2008, Regulamentele delegate (UE) nr. 1047/2014 și (UE) 2016/247 și Regulamentul de punere în aplicare (UE) 2016/248 se abrogă. Totuși, regulamentele menționate se aplică în continuare programului de distribuire a laptelui în școli și programului de încurajare a consumului de fructe și legume în școli pe parcursul anilor școlari de dinaintea anului școlar 2017/2018, până la încheierea programelor respective.
   Articolul 15
   Intrarea în vigoare și aplicarea
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   Se aplică ajutoarelor acordate pentru anul școlar 2017/2018 și pentru anii școlari următori.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 3 noiembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 671.
   
      (2)  JO L 347, 20.12.2013, p. 549.
   
      (3)  Regulamentul (UE) 2016/791 al Parlamentului European și al Consiliului din 11 mai 2016 de modificare a Regulamentelor (UE) nr. 1308/2013 și (UE) nr. 1306/2013 în ceea ce privește schema de ajutoare pentru aprovizionarea instituțiilor de învățământ cu fructe și legume, cu banane și cu lapte (JO L 135, 24.5.2016, p. 1).
   
      (4)  Regulamentul delegat (UE) nr. 1047/2014 al Comisiei din 29 iulie 2014 de completare a Regulamentului (UE) nr. 1308/2013 al Parlamentului European și al Consiliului în ceea ce privește strategiile naționale sau regionale care trebuie să fie elaborate de către statele membre în cadrul programului de distribuire a laptelui în școli (JO L 291, 7.10.2014, p. 4).
   
      (5)  Regulamentul delegat (UE) 2016/247 al Comisiei din 17 decembrie 2015 de completare a Regulamentului (UE) nr. 1308/2013 al Parlamentului European și al Consiliului în ceea ce privește acordarea de ajutoare din partea Uniunii pentru furnizarea și distribuția de fructe și legume, de fructe și legume prelucrate și de produse pe bază de banane în cadrul programului de încurajare a consumului de fructe și legume în școli (JO L 46, 23.2.2016, p. 1).
   
      (6)  Regulamentul de punere în aplicare (UE) 2016/248 al Comisiei din 17 decembrie 2015 de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește acordarea de ajutoare din partea Uniunii pentru furnizarea și distribuția de fructe și legume, de fructe și legume prelucrate și de produse pe bază de banane în cadrul programului de încurajare a consumului de fructe și legume în școli și stabilirea repartizării orientative a ajutoarelor respective (JO L 46, 23.2.2016, p. 8).
   
      (7)  Regulamentul (CE) nr. 657/2008 al Comisiei din 10 iulie 2008 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește acordarea de ajutoare comunitare pentru furnizarea laptelui și a anumitor produse lactate elevilor din instituțiile școlare (JO L 183, 11.7.2008, p. 17).
   
      (8)  Regulamentul delegat (UE) nr. 907/2014 al Comisiei din 11 martie 2014 de completare a Regulamentului (UE) nr. 1306/2013 al Parlamentului European și al Consiliului în ceea ce privește agențiile de plăți și alte organisme, gestiunea financiară, verificarea și închiderea conturilor, garanțiile și utilizarea monedei euro (JO L 255, 28.8.2014, p. 18).
   
      (9)  Regulamentul de punere în aplicare (UE) 2017/39 al Comisiei din 3 noiembrie 2016 privind normele de aplicare a Regulamentului (UE) nr. 1308/2013 al Parlamentului European și al Consiliului în ceea ce privește ajutoarele din partea Uniunii pentru furnizarea de fructe și legume, de banane și de lapte în instituțiile de învățământ (a se vedea pagina 1 din prezentul Jurnal Oficial).
   
      ANEXĂ
      
         Cerințe minime pentru afișul menționat la articolul 12
      
      
                  Mărimea afișului:
               
               
                  A3 sau mai mare
               
            
                  Caractere:
               
               
                  1 cm sau mai mari
               
            
                  Titlu:
               
               
                  „Programul pentru școli” al Uniunii Europene
               
            
                  Conținut:
               
               
                  Cel puțin următorul text:
               
            
                  [Tipul instituției de învățământ (de exemplu, grădiniță, clasă pregătitoare, școală de nivel primar sau secundar)] noastră participă la „Programul pentru școli” al Uniunii Europene, beneficiind de sprijin financiar din partea Uniunii Europene.
               
            
                  Pe afiș trebuie să figureze drapelul Uniunii.